Diari Oficial de la Generalitat Valenciana


Sumari del DOGV 7081, del 02-08-2013 (2013/8199)

ORDE 80/2013, de 30 de juliol, de la Conselleria d'Educació, Cultura i Esport, per la qual es convoca un concurs públic per a la concessió d'ajudes als municipis de la Comunitat Valenciana per al foment de la seua programació cultural l'any 2013, i que conformaran el Circuit Valencià de Teatre i Dansa.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7081

Data del DOGV
:   02-08-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/8199


Data del document
:   30-07-2013

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 80/2013, de 30 de juliol, de la Conselleria d'Educació, Cultura i Esport, per la qual es convoca un concurs públic per a la concessió d'ajudes als municipis de la Comunitat Valenciana per al foment de la seua programació cultural l'any 2013, i que conformaran el Circuit Valencià de Teatre i Dansa. [2013/8199]  
L'Estatut d'Autonomia de la Comunitat Valenciana, aprovat per la Llei Orgànica 5/1982, de l'1de juliol, modificat per la Llei Orgànica 1/2006, de 10 d'abril, establix en l'article 49.1.4 la competència exclusiva de la Generalitat en matèria de cultura. El Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat, assigna a la Conselleria d'Educació, Cultura i Esport les competències en matèria de promoció cultural. Així mateix, de conformitat amb el que preveu l'article 17 del Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, corresponen a la Secretaria Autonòmica de Cultura i Esport les funcions que li atribuïx l'article 68 de la llei del Consell en matèria de proposta i execució de la política cultural relativa a les arts plàstiques i escèniques, així com la gestió de les ajudes en matèria cultural.  
Per tot això, de conformitat amb el Decret Legislatiu de 26 de juny de 1991, del Govern Valencià, pel qual s'aprova el text refós de la Llei d'Hisenda Pública de la Generalitat Valenciana; amb la normativa bàsica arreplegada en la Llei 38/2003, General de Subvencions, i amb el seu reglament, aprovat pel Reial Decret 887/2006, de 21 de juliol; i fent ús de les atribucions que em conferix l'article 28 de la Llei 5/1983, de 30 de desembre, del Consell, modificada per la Llei 12/2007, de 20 de març,  
  
ORDENE  
  
Primer  
Convocar un concurs públic per a la concessió d'ajudes als municipis de la Comunitat Valenciana per al foment i suport de la seua programació cultural l'any 2013, i aprovar les bases i els annexos pels quals es regiran estes ajudes.  
  
Segon  
L'import global màxim d'estes ajudes és de dos-cents mil nou-cents seixanta-dos euros (200.962 euros), que es finançarà amb càrrec a l'aplicació pressupostària 81.74.12.579.64.1, «Arts plàstiques i escèniques», línia de subvenció T6422000, «Foment de les activitats teatrals», del pressupost de la Generalitat per a l'any 2013.  
Així mateix, el referit import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que el finança.  
  
Tercer  
Esta convocatòria d'ajudes no necessita ser notificada a la Comissió Europea, d'acord amb els articles 3.4 i 7.4 del Decret 147/2007, de 7 de setembre, del Consell, pels quals es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques, perquè no complix ni el requisit de l'avantatge econòmic per a una empresa ni el del falsejament de la competència que afecte els intercanvis comercials entre estats membres, de l'article 107.1 del Tractat de Funcionament de la Unió Europea.  
  
DISPOSICIONS FINALS  
  
Primera  
Es faculta la directora general de Cultura perquè dicte les resolucions complementàries que siguen necessàries per a dur a terme el que disposa esta orde, i es delega en ella l'atribució d'atorgar les subvencions a què es referix esta convocatòria.  
Segona  
Esta orde produirà efectes des de l'endemà que es publique en el Diari Oficial de la Comunitat Valenciana.  
D'acord amb el que disposen els articles 107, 116, 117 de la Llei 30/1992, de Règim Jurídic de les Administracions Públiques i del Procediment Administratiu Comú, i 10, 14, 46 de la Llei 29/1998, reguladora de la jurisdicció contenciosa administrativa, contra este acte, que posa fi a la via administrativa, s'hi podrà recórrer potestativament en reposició, o bé, cabrà plantejar-hi directament un recurs contenciós administratiu, en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant de l'òrgan que dicta l'acte, en el termini d'un mes a comptar de l'endemà que es publique.  
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana, en el termini de dos mesos a comptar de l'endemà que es publique.  
  
València, 30 de juliol de 2013.  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
  
ANNEX I  
Bases reguladores de la convocatòria pública per a la concessió d'ajudes als municipis de la Comunitat Valenciana per al foment de la seua programació cultural l'any 2013, i que conformaran el Circuit Valencià de Teatre i Dansa.  
  
CAPÍTOL I  
Disposicions generals  
  
Primera. Objecte i finalitat  
1. L'objecte d'estes ajudes és fomentar i recolzar la programació cultural als municipis de la Comunitat Valenciana amb el fi últim de difondre les arts escèniques per tot el territori de la Comunitat durant l'any 2013.  
2. Als efectes d'esta convocatòria, es consideren companyies valencianes i empreses valencianes aquelles la seu social de les quals s'ubique a la Comunitat Valenciana.  
  
Segona. Règim d'estes ajudes  
1. El procediment de concessió d'estes ajudes es tramitarà en règim de concurrència competitiva.  
2. Esta convocatòria es regirà per estes bases i per l'orde que les aprova. Per al que no preveuen estes bases, serà aplicable la Llei 38/2003, General de Subvencions; el seu reglament, aprovat pel Reial Decret 887/2006, i el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana.  
  
3. La presentació de la sol·licitud per a optar a esta ajuda implica la plena acceptació pel sol·licitant de les bases per les quals es regix esta convocatòria.  
  
Tercera. Import global, quanties unitàries màximes i activitat subvencionada  
1. L'import global màxim d'estes ajudes és de 200.962 euros, que s'abonaran amb càrrec a l'aplicació pressupostària 67.74.62.223.94, «Arts plàstiques i escèniques», línia de subvenció T6422000, «Foment de les activitats teatrals», del pressupost de la Generalitat per a l'any 2013.  
2. Dins dels límits pressupostaris, i d'acord amb els criteris que establixen les bases, s'establixen els límits màxims per beneficiari de 15.000 euros per als que opten per la modalitat A, de programació estable; de 8.000 euros per als que opten per la modalitat B, de programació estable reduïda, i de 4.000 euros per als que opten per la modalitat C, de programació estable mínima.  
L'import de les ajudes que es concediran, dins dels límits indicats en el paràgraf anterior, serà, com a màxim, del 50 % del preu dels espectacles de companyies professionals de teatre i dansa valencianes, o distribuïts per empreses radicades a la Comunitat Valenciana, que es realitzen entre l'1 de gener de 2013 i el 30 de juny de 2013.  
  
3. L'activitat subvencionada és la programació d'espectacles de companyies professionals de teatre i dansa valencianes, o distribuïts per empreses radicades a la Comunitat Valenciana, realitzats entre l'1 de gener i el 30 de juny de 2013 i que figuren en el projecte d'activitat de 2013.  
  
Quarta. Beneficiaris i requisits  
1. Dins dels límits pressupostaris, i d'acord amb les condicions i els criteris que establixen estes bases, podran ser beneficiaris d'estes ajudes els municipis, les agrupacions de municipis i els organismes públics creats per les corporacions locals de la Comunitat Valenciana, que tinguen atribuïda la gestió de les seues sales teatrals i que reunisquen els requisits següents:  
a) Disposar d'un teatre adequat per a les representacions teatrals i de dansa. El teatre haurà de disposar de les mesures i la infraestructura adequades per a la correcta realització de les representacions.  
b) Disposar d'un gestor cultural professional que realitze les labors de programació de la sala, independentment que tinga responsabilitats de gestió cultural en uns altres sectors del consistori.  
c) Realitzar una programació estable durant la temporada teatral.  
Es considera que es realitza una programació estable quan s'incloga en la programació de tot l'exercici 2013, en funció de la modalitat en què se sol·licite l'ajuda:  
- Modalitat A (programació estable): un mínim de deu espectacles de companyies professionals, dels quals almenys set hauran de ser de companyies professionals valencianes de teatre i dansa; en la programació hauran d'aparéixer espectacles valencians d'ambdós modalitats artístiques.  
- Modalitat B (programació estable reduïda): un mínim de sis espectacles de companyies professionals valencianes de teatre i dansa; en la programació hauran d'aparéixer espectacles valencians d'ambdós modalitats artístiques.  
- Modalitat C (programació estable mínima): un mínim de quatre espectacles de companyies professionals valencianes de teatre i dansa; en la programació hauran d'aparéixer espectacles valencians d'ambdós modalitats artístiques.  
2. En el cas d'organismes públics creats per les corporacions locals que tinguen atribuïda la gestió de les seues sales teatrals, hauran de complir, a més, les condicions següents:  
a) Si la sala teatral no figura en l'inventari de béns com a pròpia adscrita a l'organisme, la participació en esta convocatòria haurà de ser autoritzada per l'ajuntament del qual depenga.  
b) Correspondrà a l'organisme públic local sol·licitar l'ajuda, finançar la programació amb càrrec als recursos propis que figuren en els seus pressupostos i la resta de drets i d'obligacions que es deriven d'estes bases per als sol·licitants i beneficiaris d'estes ajudes.  
3. No podran obtindre la condició de beneficiari les persones o les entitats que incórreguen en les prohibicions arreplegades en els apartats 2 i 3 de l'article 13 de la Llei 38/2003, de 17 de novembre, General de Subvencions (BOE 18 de novembre de 2003).  
  
Quinta. Presentació de sol·licituds  
1. El termini de presentació de sol·licituds és de 20 dies naturals, a comptar del següent de la publicació de la convocatòria en el Diari Oficial de la Comunitat Valenciana.  
2. Les sol·licituds es formalitzaran segons el model d'instància que s'adjunta a esta orde com a annex II, i s'adreçaran a la Conselleria d'Educació, Cultura i Esport.  
3. Els models d'impresos normalitzats (sol·licituds i la resta de documentació) estaran disponibles en les oficines de la Conselleria d'Educació, Cultura i Esport i en el seu web .  
4. Les sol·licituds podran presentar-se en el Registre General de la Conselleria d'Educació, Cultura i Esport i en els registres de les direccions territorials d'Educació, Cultura i Esport de València, Castelló i Alacant; també podrà utilitzar-se qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En el cas que la sol·licitud s'envie per correu certificat, es presentarà en un sobre obert en l'oficina de correus perquè la instància siga datada i segellada abans de ser certificada.  
Les direccions territorials d'Educació, Cultura i Esport remetran les sol·licituds d'ajuda a la Conselleria d'Educació, Cultura i Esport en el termini màxim de 10 dies comptats a partir del dia en què finalitza el termini de presentació de sol·licituds.  
5. Qui ho desitge, podrà realitzar la presentació i el registre per mitjans electrònics i sol·licitar que les comunicacions i notificacions es practiquen per esta via. Estos tràmits tindran plena validesa, d'acord amb les condicions i requisits previstos en la Llei 11/2007, de 22 de juny, d'Accés Electrònic dels Ciutadans als Servicis Públics; la Llei 3/2010, de 5 de maig, de la Generalitat, d'Administració Electrònica de la Comunitat Valenciana, i el Decret 18/2004, de 13 de febrer, del Consell, de Creació del Registre Telemàtic de la Generalitat i Regulació de les Notificacions Telemàtiques de la Generalitat, actualment denominat Registre Electrònic de la Generalitat, en virtut de la disposició final quinta de l'esmentada Llei 3/2010.  
  
A fi de complir els requisits de seguretat establits, la designació de l'adreça o de la bústia de correu electrònic, als efectes de la pràctica de notificacions a l'interessat, s'haurà de correspondre amb la proporcionada per la Generalitat, amb domini .  
Per a sol·licitar este tipus d'ajudes per via telemàtica es requerirà el certificat de firma electrònica d'entitat emés per l'ACCV .  
La tramitació telemàtica pot realitzar-se a través del PROP, en la següent URL:  
.  
Els documents indicats en la base següent, lletres d) a j), poden ser aportats de forma telemàtica. En el cas dels documents e) i f), només s'acceptaran en format PDF i hauran d'estar firmats per mitjà de la plataforma de firma en línia de l'ACCV: .  
  
Sexta. Documentació que cal adjuntar a la sol·licitud  
1. Les sol·licituds hauran d'anar acompanyades de la documentació següent (original o còpia compulsada):  
a) Documentació amb les característiques tècniques i la infraestructura de què disposa el teatre (plànols, aforament màxim, etc.), que acrediten que és adequat per a la realització de representacions teatrals i de dansa. En cas de disposar de diversos espais escènics, haurà de presentar la documentació indicada de cada un d'ells. Els municipis que van conformar el Circuit Valencià de Teatre i Dansa per haver sigut beneficiaris d'una ajuda en la convocatòria de l'any 2012, o aquells la documentació dels quals ja estiga en poder de la Conselleria d'Educació, Cultura i Esport, no l'hauran de presentar novament, llevat que haja tingut modificacions o que els siga requerida expressament.  
b) Currículum del gestor cultural que realitze les labors de programació de la sala, amb indicació de la seua relació laboral o contractual amb l'ajuntament.  
c) Memòria amb la programació escènica realitzada l'any 2012. Es diferenciarà l'origen de la companyia, gènere, idioma, espai, data, tipus de programació (regular o campanya específica), funcions realitzades, caixet, aforament, espectadors i recaptació. En queden exceptuats els municipis que ja van presentar este informe com a justificació de l'ajuda concedida per CulturArts Generalitat en l'exercici 2012.  
d) Annex III. Programació de teatre i dansa durant l'exercici 2013.  
  
Si, en el moment de presentar la sol·licitud, l'ajuntament no té contractat l'últim trimestre de l'any, i en atenció a les estrenes que puguen produir-se al llarg de la temporada, n'hi haurà prou d'indicar per a este període concret la procedència de la companyia que es pretén programar (si es tracta de teatre o de dansa), el caixet aproximat que es destinaria a això i una data provisional; tot això sense contravindre la base 11.b) d'esta mateixa convocatòria.  
e) Pressupost anual d'ingressos i gastos relacionats amb la programació de companyies professionals de teatre i dansa per a l'exercici 2013, amb l'especificació dels preus d'entrada aplicats a les diferents funcions.  
f) Certificat de l'acord adoptat per l'òrgan de govern de la corporació local que aprove sol·licitar esta subvenció i faculte el seu representant per a subscriure la petició.  
En el cas d'organismes públics, certificat de l'acte o de l'acord adoptat per l'òrgan competent de l'ajuntament de què depén, pel qual s'autoritza l'entitat pública a participar en esta convocatòria, expedit pel secretari o la secretària de la corporació local.  
g) Declaració de totes les subvencions que s'hagen sol·licitat o hagen sigut concedides, així com el seu import, per unes altres administracions o ens públics o privats, amb la mateixa finalitat (annex II).  
h) Declaració responsable de no incórrer en les prohibicions per a obtindre la condició de beneficiari arreplegades en els apartats 2 i 3 de l'article 13 de la Llei 38/2003, de 17 de novembre, General de Subvencions (annex II).  
i) Acreditació del compliment de les obligacions tributàries, estatals i autonòmiques, i davant de la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, General de Subvencions. El compliment de les obligacions s'acreditarà per mitjà d'una declaració responsable, inclosa en l'annex II.  
  
j) Model de domiciliació bancària, inclòs com a annex IV.  
2. Si la sol·licitud no inclou totes les dades exigides, o si falta documentació, es requerirà l'interessat perquè, en el termini de 10 dies hàbils, esmene estos defectes, amb indicació que, si no ho fa així, es considerarà que ha desistit de la seua petició, després de la resolució que haurà de ser dictada en els termes que preveu l'article 42, tal com establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La documentació que haja de ser esmenada, haurà de presentar-se en la Conselleria d'Educació, Cultura i Esport o en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. En tot cas, el òrgan instructor podrà requerir els sol·licitants perquè proporcionen qualsevol informació aclaridora que siga necessària per a la gestió de la seua sol·licitud.  
  
Sèptima. Criteris de valoració  
La valoració de les sol·licituds presentades es realitzarà utilitzant la informació referida en la base anterior i d'acord amb els criteris següents:  
- Quantitat i qualitat de la programació professional, tant de teatre com de dansa. Es valorarà la diversitat de gèneres, incloent-hi espectacles professionals en qualsevol de les seues diferents manifestacions escèniques (teatre infantil, dansa i teatre de carrer, dansa de creació contemporània, teatre performance i experimental, monòlegs, etc.). Fins a 30 punts.  
- Nombre de companyies professionals valencianes programades. Es valorarà positivament la programació de companyies valencianes en una quantitat superior a la mínima requerida en la base quarta. Fins a 30 punts.  
- Pressupost municipal o de l'entitat destinat a l'exhibició. Fins a 20 punts.  
- Memòria d'activitats, trajectòria i resultats. Fins a 15 punts.  
- Aplicació de preus d'entrada en els espectacles que es realitzen en teatres o recintes tancats. Fins a 5 punts.  
  
Octava. Procediment de concessió: instrucció i resolució  
1. La Subdirecció General d'Arts Plàstiques i Escèniques és l'òrgan competent per a l'ordenació i la instrucció del procediment de concessió. L'òrgan instructor, una vegada realitzades les activitats d'instrucció pertinents, traslladarà els expedients a la comissió indicada en l'apartat següent.  
2. Per a l'avaluació de les sol·licituds presentades, es constituirà una comissió de valoració integrada per:  
- Presidència: qui exercisca la Subdirecció General d'Arts Plàstiques i Escèniques, o la persona en qui delegue.  
- Vicepresidència: qui exercisca la direcció del Servici de Coordinació d'Entitats Culturals i Ajudes.  
- Vocalies: dos tècnics de la Direcció General de Cultura, dos tècnics de CulturArts Generalitat i un tècnic cultural d'àmbit municipal.  
  
- Secretaria: un tècnic designat per la Direcció General de Cultura, entre el seu personal, amb veu però sense vot.  
3. La Comissió de Valoració podrà requerir als interessats totes les dades i acreditacions que considere necessàries per a la correcta qualificació dels projectes.  
4. L'esmentada Comissió avaluarà les sol·licituds seguint els criteris de valoració establits en este bases, i emetrà un informe en què es concretarà el resultat de l'avaluació efectuada. L'informe especificarà els criteris de valoració seguits i la valoració i ponderació de les sol·licituds, i sobre esta base s'establirà una prelació per orde de major a menor puntuació.  
5. L'òrgan instructor, a la vista de l'expedient i de l'informe de la comissió, formularà una proposta de resolució definitiva que elevarà a la Direcció General de Cultura, competent per a resoldre.  
  
Novena. Termini de resolució i notificació  
1. El termini màxim per a resoldre i notificar la resolució del procediment és de sis mesos a comptar de la data en què produïsca efectes esta convocatòria. Una vegada transcorregut este termini sense que s'haja dictat i notificat una resolució expressa, s'entendrà desestimada la sol·licitud d'ajuda, sense perjuí de l'obligació de resoldre, d'acord amb l'article 42 de la Llei 30/1992, de 26 de novembre.  
2. La resolució del procediment es notificarà als interessats únicament per mitjà de la publicació en el Diari Oficial de la Comunitat Valenciana. Esta publicació substituirà la notificació, de conformitat amb el que preveu l'article 59.6.b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Deu. Publicació  
La resolució de la convocatòria es publicarà en el web de la Conselleria d'Educació, Cultura i Esport .  
La publicació de la resolució en el DOCV tindrà, així mateix, els efectes de publicitat de les subvencions establits en l'article 18 de la Llei General de Subvencions.  
  
Onze. Obligacions dels beneficiaris  
Són obligacions del beneficiari:  
a) Realitzar l'activitat que fonamenta la concessió de la subvenció d'acord amb el programa presentat durant l'exercici 2013, i justificar que es fa en els terminis establits.  
b) Comunicar a la Conselleria d'Educació, Cultura i Esport qualsevol canvi que es produïsca en el programa definitiu de l'activitat, abans de realitzar-la.  
c) Fer constar en tota publicació, fullet, programa, publicitat, en qualsevol mitjà o suport que es realitze, inclosos els suports electrònics i digitals, el patrocini de l'activitat per la Generalitat valenciana. Per a això s'inserirà, en un lloc preferent i destacat, el logotip de la Conselleria d'Educació, Cultura i Esport, d'acord amb les normes d'identitat corporativa d'estes institucions. Els logotips estaran disponibles en la pàgina web de la Conselleria d'Educació, Cultura i Esport.  
  
d) Justificar el compliment dels requisits i condicions, així com la realització de l'activitat i el compliment de la finalitat que determinen la concessió o el gaudi de la subvenció.  
e) Comunicar l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se així que es conega l'obtenció esmentada, i, en tot cas, abans de la justificació de l'aplicació donada als fons percebuts.  
  
f) Conservar els documents justificatius de l'aplicació dels fons rebuts per a poder justificar el gasto i atendre les actuacions de comprovació i control.  
g) Reintegrar els fons percebuts en els supòsits previstos en l'article 37 de la Llei General de Subvencions.  
h) Les altres obligacions que establixen la Llei General de Subvencions, en l'article 14, i la Llei d'Hisenda Pública de la Generalitat Valenciana.  
2. Igualment, els beneficiaris s'obliguen a transmetre a la Conselleria d'Educació, Cultura i Esport la informació que, si és el cas, els siga sol·licitada, en els termes i formats que se li indiquen, en relació a la programació de teatre i dansa anual realitzada.  
  
Dotze. Justificació i pagament de les ajudes  
1. El pagament d'estes ajudes es realitzarà sempre que l'activitat s'haja realitzat d'acord amb el programa presentat i que es justifique correctament que se n'ha fet ús en el termini establit a este efecte. Tots els documents que servisquen per a justificar esta subvenció hauran de presentar-se a la Conselleria d'Educació, Cultura i Esport fins al dia 15 d'octubre de 2013. A partir d'este dia, el crèdit pressupostari quedarà anul·lat i es perdrà el dret a cobrar l'ajuda concedida.  
2. Una vegada revisada i comprovada la justificació, es pagarà, en els terminis legalment establits, fins al 50 % de l'import dels caixets de les companyies professionals valencianes o distribuïdes per empreses valencianes programades entre l'1 de gener i el 30 de juny de 2013, sense superar, en cap cas, la quantia de la subvenció concedida. La subvenció es farà efectiva per mitjà d'una transferència al compte bancari indicat per cada beneficiari en la seua sol·licitud.  
3. Els beneficiaris d'estes ajudes justificaran l'activitat subvencionada per mitjà de la rendició d'un compte justificatiu del gasto realitzat, que estarà integrat pels documents següents:  
a) Una memòria de gestió, amb la programació realitzada i els resultats obtinguts.  
b) Una memòria econòmica justificativa del cost de la programació realitzada.  
c) Justificants de gastos dels caixets o dels imports abonats a les companyies professionals programades. Els justificants de gastos es presentaran separats en tres grups (companyies valencianes, companyies no valencianes distribuïdes per empreses valencianes i altres companyies) i estaran precedits d'una relació detallada i numerada amb el contingut de cada un.  
d) Acreditació del pagament dels caixets corresponents a les companyies professionals valencianes i a les no valencianes distribuïdes per empreses valencianes programades durant el primer semestre de l'exercici 2013.  
e) Publicitat en mitjans de comunicació, fullets i cartells editats, on figure de forma visible el logotip de la Conselleria d'Educació, Cultura i Esport.  
4. En el cas que les activitats hagen sigut finançades amb la subvenció i, a més, amb fons propis o amb altres subvencions o recursos, haurà d'acreditar-se en la justificació, per mitjà d'una relació detallada, l'import, la procedència i l'aplicació d'eixos fons a les activitats subvencionades, d'acord amb el que establix l'article 30.4 de la Llei 38/2003, de 17 de novembre, General de Subvencions.  
5. Es consideren gastos subvencionables els realitzats en el primer semestre de l'exercici 2013; es considera gasto realitzat el que ha sigut efectivament pagat abans de l'acabament del període de justificació.  
  
  
Tretze. Altres disposicions  
1. Tota alteració de les condicions tingudes en compte per a la concessió de la subvenció, i en tot cas, l'obtenció concurrent d'altres subvencions, ajudes, ingressos o recursos fora dels casos permesos per estes bases, podran donar lloc a la modificació de la resolució de concessió.  
  
En el supòsit d'obtenció concurrent d'altres aportacions que siguen compatibles, la modificació només es produirà si la suma de les ajudes supera el cost de l'activitat subvencionada, i en este cas es minorarà la quantitat que excedisca del cost final de l'activitat.  
2. Correspondrà el reintegrament de les quantitats percebudes i l'exigència de l'interés de demora des del moment del pagament de la subvenció, en els supòsits previstos en l'article 37 de la Llei 38/2003, de 17 de novembre, General de Subvencions, així com per l'incompliment de qualsevol dels requisits i obligacions estipulats en esta convocatòria.  
  
En cas d'incompliment parcial, la fixació de la quantitat que haja de ser reintegrada es determinarà en aplicació del principi de proporcionalitat, sempre que l'activitat exercida s'aproxime significativament al compliment total i que s'acredite pels beneficiaris una actuació inequívocament tendent a la satisfacció dels seus compromisos.  
3. A proposta de l'òrgan instructor, i per mitjà d'una nova resolució de la directora general de Cultura, es podrà disposar de les economies que puguen produir-se perquè es produïsca alguna renúncia, es revoque alguna subvenció o per qualsevol altre supòsit en aplicació del que indiquen estes bases, incrementant la quantitat concedida a algun dels beneficiaris o incloent-n'hi d'altres que hagen complit els requisits i no hagen rebut ajuda. En el cas que s'opte per incrementar la quantitat a algun dels beneficiaris, serà necessari l'informe previ de la Comissió de Valoració.  
4. Estes ajudes són compatibles amb unes altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sense que, en cap cas, aïlladament o en conjunt, supere el cost de l'activitat subvencionada.